CELEX: 32021D2135
Language: sl
Date: 2021-12-02 00:00:00
Title: Sklep Sveta (SZVP) 2021/2135 z dne 2. decembra 2021 o ukrepu pomoči v okviru evropskega mirovnega instrumenta v podporo ukrajinskim obrambnim silam

3.12.2021   
               
               
                  SL
               
               
                  Uradni list Evropske unije
               
               
                  L 432/59
               
            
         SKLEP SVETA (SZVP) 2021/2135
         z dne 2. decembra 2021
         o ukrepu pomoči v okviru evropskega mirovnega instrumenta v podporo ukrajinskim obrambnim silam
         SVET EVROPSKE UNIJE JE –
         ob upoštevanju Pogodbe o Evropski uniji in zlasti členov 28(1) in 41(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     V skladu s Sklepom (SZVP) 2021/509 (1) je bil vzpostavljen evropski mirovni instrument (v nadaljnjem besedilu: instrument), s katerim države članice v okviru skupne zunanje in varnostne politike financirajo ukrepe Unije za ohranjanje miru, preprečevanje konfliktov in krepitev mednarodne varnosti na podlagi člena 21(2), točka (c), Pogodbe. Na podlagi člena 1(2), točka (b)(i), Sklepa (SZVP) 2021/509 se lahko evropski mirovni instrument uporablja zlasti za financiranje ukrepov za krepitev zmogljivosti tretjih držav ter regionalnih in mednarodnih organizacij na vojaškem in obrambnem področju.
                  
               
                     (2)
                  
                  
                     Okrepitev dialoga in sodelovanja in spodbujanje postopnega približevanja na področju zunanje in varnostne politike, vključno s skupno varnostno in obrambno politiko (SVOP), je eden od ciljev pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (2).
                  
               
                     (3)
                  
                  
                     Pomen nadaljnje krepitve sodelovanja na področju SVOP in pomen tesnejšega približevanja Ukrajine skupni zunanji in varnostni politiki (SZVP), vključno z raziskovanjem možnosti za nadaljnjo podporo odpornosti Ukrajine, je bil eden od rezultatov vrha EU-Ukrajina leta 2021.
                  
               
                     (4)
                  
                  
                     V njunem pismu z dne 28. oktobra 2021, naslovljenem na visokega predstavnika Unije za zunanje zadeve in varnostno politiko (v nadaljnjem besedilu: visoki predstavnik), sta minister za zunanje zadeve Ukrajine in minister za obrambo Ukrajine v skladu s členom 59(1) Sklepa (SZVP) 2021/509 Unijo zaprosila za podporo vojaškim medicinskim enotam, enotam inženirstva (odstranjevanja min), enotam mobilnosti in logistike ter v enotam kibernetske obrambe ukrajinskih oboroženih sil.
                  
               
                     (5)
                  
                  
                     Ukrep pomoči se bo izvajal ob upoštevanju načel in zahtev iz Sklepa (SZVP) 2021/509, v skladu s pravili za izvrševanje prihodkov in odhodkov, ki se financirajo v okviru instrumenta in v skladu s skupnim stališčem Sveta 2008/944/SZVP (3).
                  
               
                     (6)
                  
                  
                     Svet ponovno potrjuje svojo odločenost, da bo varoval, spodbujal in uresničeval človekove pravice, temeljne svoboščine in demokratična načela ter krepil pravno državo in dobro upravljanje v skladu z Ustanovno listino Združenih narodov, s Splošno deklaracijo o človekovih pravicah in z mednarodnim pravom, zlasti mednarodnim pravom o človekovih pravicah in mednarodnim humanitarnim pravom –
                  
               SPREJEL NASLEDNJI SKLEP:
         
            Člen 1
            Vzpostavitev, cilji, področje uporabe in trajanje
            
               1.   Vzpostavi se ukrep pomoči republiki Ukrajini (v nadaljnjem besedilu: upravičenka), ki se financira v okviru evropskega mirovnega instrumenta (v nadaljnjem besedilu: instrument).
            
            
               2.   Cilj ukrepa pomoči je prispevati h krepitvi zmogljivosti ukrajinskih oboroženih sil (UAF), vključno s z njihovo sposobnostjo zagotavljanja ustreznih storitev civilistom, tudi pripadnikom narodnih manjšin, v kriznih ali izrednih razmerah ter okrepiti zmogljivost Ukrajine, da prispeva k vojaškim misijam in operacijam v okviru SVOP.
            
            
               3.   Za doseganje cilja iz odstavka 2 se z ukrepom pomoči financira dostava opreme, ki ni zasnovana za uporabo smrtonosne sile, UAF, da se okrepijo zmogljivosti UAF v zvezi z njihovimi:
               
                           (a)
                        
                        
                           vojaškimi medicinskimi enotami (vključno s terenskimi bolnišnicami);
                        
                     
                           (b)
                        
                        
                           enotami inženirstva (vključno z odstranjevanjem min);
                        
                     
                           (c)
                        
                        
                           enotami prometa in logistike ter
                        
                     
                           (d)
                        
                        
                           enotami kibernetske obrambe.
                        
                     
            
               4.   Trajanje ukrepa pomoči je 36 mesecev od datuma sklenitve prve pogodbe med upraviteljem za ukrepe pomoči, ki deluje kot odredbodajalec, in subjektom iz člena 4(2) tega sklepa v skladu s členom 32(2), točka (a), Sklepa (SZVP) 2021/509.
            
         
         
            Člen 2
            Finančna ureditev
            
               1.   Referenčni finančni znesek za kritje odhodkov, povezanih z ukrepom pomoči, znaša največ 31 000 000 EUR. V skladu s členom 29(5) Sklepa (SZVP) 2021/509 lahko upravitelj za ukrepe pomoči po sprejetju tega sklepa pozove k plačilu v višini do 27 900 000 EUR. Sredstva, h plačilu katerih pozove upravitelj, se uporabijo le za plačilo odhodkov v okvirih, ki jih odobri Odbor, ustanovljen s Sklepom (SZVP) 2021/509, v spremembi proračuna za leto 2021, ki ustreza temu ukrepu pomoči.
            
            
               2.   Vsi odhodki se upravljajo v skladu s Sklepom (SZVP) 2021/509 ter pravili za izvrševanje prihodkov in odhodkov, ki se financirajo v okviru instrumenta.
            
         
         
            Člen 3
            Dogovori z upravičenko
            
               1.   Visoki predstavnik sklene potrebne dogovore z upravičenko za zagotovitev, da ta spoštuje zahteve in pogoje določene s tem sklepom, kar je pogoj za zagotavljanje podpore v okviru ukrepa pomoči.
            
            
               2.   Dogovori iz odstavka 1 vključujejo določbe, ki upravičenko zavezujejo, da zagotovi:
               
                           (a)
                        
                        
                           da enote UAF, ki jih podpira ukrep pomoči, spoštujejo ustrezno mednarodno pravo, zlasti mednarodno pravo o človekovih pravicah in mednarodno humanitarno pravo;
                        
                     
                           (b)
                        
                        
                           pravilno in učinkovito rabo vseh sredstev, dodeljenih v okviru ukrepa pomoči, za namene, za katere so bila zagotovljena;
                        
                     
                           (c)
                        
                        
                           zadostno vzdrževanje vseh sredstev, dodeljenih v okviru ukrepa pomoči, da se zagotovi njihova uporabnost in operativna razpoložljivost v njihovem življenjskem ciklu;
                        
                     
                           (d)
                        
                        
                           da sredstva, dodeljena v okviru ukrepa pomoči, ob koncu svojega življenjskega cikla ne bodo izgubljena ali brez privolitve odbora evropskega mirovnega instrumenta, ustanovljenega na podlagi Sklepa (SZVP) 2021/509, prenesena drugim osebam ali subjektom, ki niso opredeljeni v navedenih dogovorih.
                        
                     
            
               3.   Dogovori iz odstavka 1 vključujejo določbe o začasni ustavitvi in prenehanju podpore v okviru ukrepa pomoči, če se ugotovi, da upravičenka krši navedene obveznosti iz odstavka 2.
            
         
         
            Člen 4
            Izvajanje
            
               1.   Visoki predstavnik je odgovoren za zagotavljanje izvajanja tega sklepa v skladu s Sklepom (SZVP) 2021/509 in s pravili za izvrševanje prihodkov in odhodkov, ki se financirajo v okviru instrumenta, skladno z integriranim metodološkim okvirom za ocenjevanje in opredelitev potrebnih ukrepov in kontrol za ukrepe pomoči v okviru instrumenta.
            
            
               2.   Dejavnosti iz člena 1(3) izvajajo:
               
                           (a)
                        
                        
                           litovska centralna agencija za vodenje projektov (CPMA) kar zadeva člen 1(3), točke (a), (b) in (c), ter
                        
                     
                           (b)
                        
                        
                           estonska akademija za e-upravo (eGA) kar zadeva člen 1(3), točko (d).
                        
                     
         
         
            Člen 5
            Spremljanje, kontrola in ocenjevanje
            
               1.   Visoki predstavnik zagotovi, da se spremlja, ali upravičenec spoštuje obveznosti iz člena 3. To spremljanje omogoča boljšo seznanjenost s kontekstom in tveganjem kršitev obveznosti iz člena 3 ter prispeva k preprečevanju takih kršitev, med drugim kršitev mednarodnega prava človekovih pravic in mednarodnega humanitarnega prava s strani UAF, ki prejemajo podporo v okviru ukrepa pomoči.
            
            
               2.   Kontrola opreme in blaga po odpremi se organizira na naslednji način:
               
                           (a)
                        
                        
                           preverjanje dostave, pri čemer končni uporabniki po prenosu lastništva podpišejo potrdila o dostavi;
                        
                     
                           (b)
                        
                        
                           poročanje o evidenci, pri čemer upravičenka letno poroča o popisu označenega blaga, dokler Politični in varnostni odbor (PVO) ne oceni, da poročanje ni več potrebno;
                        
                     
                           (c)
                        
                        
                           nadzor na kraju samem, pri čemer upravičenka visokemu predstavniku na zahtevo omogoči dostop do izvajanja nadzora na kraju samem.
                        
                     
            
               3.   Visoki predstavnik izvede oceno v obliki strukturirane prve ocene ukrepa pomoči šest mesecev po prvi dostavi opreme. To lahko vključuje obiske na kraju samem, da se preverijo oprema, blago in storitve, ki se zagotavljajo v okviru ukrepa pomoči, ali kakršne koli druge učinkovite oblike neodvisno posredovanih informacij. Končna ocena se izvede po dokončni dobavi opreme, blaga in storitev v okviru ukrepa pomoči, da bi se ocenilo, ali je ukrep pomoči prispeval k uresničitvi navedenih ciljev.
            
         
         
            Člen 6
            Poročanje
            V obdobju izvajanja visoki predstavnik Političnemu in varnostnemu odboru (PVO) predloži šestmesečna poročila o izvajanju ukrepa pomoči v skladu s členom 63 Sklepa (SZVP) 2021/509. Upravitelj za ukrepe pomoči redno obvešča Odbor Instrumenta, ustanovljen s Sklepom (SZVP) 2021/509, o izvrševanju prihodkov in odhodkov v skladu s členom 38 navedenega sklepa, tudi z obveščanjem o udeleženih dobaviteljih in podizvajalcih.
         
         
            Člen 7
            Začasna ustavitev in prenehanje
            PVO lahko v skladu s členom 64 Sklepa (SZVP) 2021/509 odloči, da se izvajanje ukrepa pomoči v celoti ali delno prekine.
            PVO lahko tudi priporoči, da Svet odloči, da ukrep pomoči preneha.
         
         
            Člen 8
            Začetek veljavnosti
            Ta sklep začne veljati na dan sprejetja.
         
         
            V Bruslju, 2. decembra 2021
            
               
                  Za Svet
               
               
                  predsednik
               
               J. VRTOVEC
            
         
         
            (1)  Sklep Sveta (SZVP) 2021/509 z dne 22. marca 2021 o vzpostavitvi Evropskega mirovnega instrumenta in razveljavitvi Sklepa (SZVP) 2015/528 (UL L 102, 24.3.2021, str. 14).
         
            (2)  UL L 161, 29.5.2014, str. 3.
         
            (3)  Skupno stališče Sveta 2008/944/SZVP z dne 8. decembra 2008, ki opredeljuje skupna pravila glede nadzora izvoza vojaške tehnologije in opreme (UL L 335, 13.12.2008, str. 99).